Finalman Konsèy Elektoral la Jwenn Yon Kalandriye Pou Eleksyon yo
Prezidansyèl yo fikse pou 20 novanm 2005 ak yon dezyèm tou yo prevwa pou kòmansman janvye 2006
Nouvèl ki soti nan peyi d Ayiti fè konnen finalman, apre yon bann pale anpil ak kritik tribò-babò, manm Konsèy Elektoral Pwovizwa a tonbe dakò sou yon Kalandriye pou pwochen eleksyon yo. Eleksyon pou Prezidan an ap fèt anvan, le 20 novanm, ansanm ak eleksyon pou Palman an. Dezyèm tou a fikse pou 3 janvye, tandiske dènye faz la, eleksyon lokal yo, va dewoule nan dat 22 janvye. Prezidan an ap prete sèman 7 fevriye 2006. Renan Toussaint gen detay. Nan Gonayiv, Duc Jonathan Joseph di nou KEP a enstale yon nouvi BED, Biwo Elektoral Depamantal. Divizyon nan sen Pati Lavalas la ant sila yo ki anfavè eleksyon ak zòt ki di yo pa ladan n' toutotan Jn-Bertrand Aristide pa retounen nan peyi a. Yvan Martin Jasmin gen kòmantè Sen. Louis Gérald Gilles fè Okap kote li mande tout senpatizan Lafanmi an pou yo pote kole e patisipe nan eleksyon 2005 yo, sèl mwayen, dapre li, pou yo jwenn satisfaksyon pou revandikasyon yo. Anfen, Jn-Max Blanc ap suiv grèv TELECO a pou nou nan kapital ayisyèn nan. Grevis yo ap reklame yon bonus 14èm mwa men Direktè-Jeneral la, Guy Bauduy, deklare nan pwen mwayen pou yo ba yo satisfaksyon jan y'ap mande l' la. Fè klik sou ralonj (lyen) ki anwo paj la pou w ka tande repòtaj sa yo.